הכנסת השמונה-עשרה

הצעת חוק של חברי הכנסת **אורי מקלב**

 **משה גפני**

 פ/2200/18

הצעת חוק הגנת הפרטיות (תיקון – פרסום תמונתו של נפגע), התש"ע–2010

|  |  |  |
| --- | --- | --- |
| תיקון סעיף 2 | 1. | בחוק הגנת הפרטיות, התשמ"א–1981[[1]](#footnote-1), בסעיף 2, אחרי פסקה (4) יבוא:  |
|  |  | "(4א) פרסום תמונתו של אדם שנהרג או שנפצע, ממקום ארוע הפגיעה, בזמן הפגיעה או בסמוך לאחריה, ללא אישור בכתב ממנו או מבן משפחתו מדרגת קרבה ראשונה;". |

דברי הסבר

בקרות אסון בו נפגע אדם, נגרמת לנפגע ולבני משפחתו פעמים רבות, עוגמת נפש נוספת עקב פרסום תמונתו בתקשורת, כל זאת בניגוד לרצונם וללא הסכמתם.

במקרים רבים מציגה התמונה את ההרוג או הפצוע בזמן הארוע או בסמוך לו, במצב פיסי ונפשי קשה; לא ניתן להצדיק פרסום תמונות אלה בטענה של "זכות הציבור לדעת" שכן פרסום תצלום הנפגעים, להבדיל מעצם הארוע, פוגע פגיעה רבה באינטרסים פרטיים ובצנעת הפרט ונועד אך לספק את חיפוש התקשורת אחר סנסציות.

פרופ' גביזון במאמרה "לטובת הפרטיות" (העין השביעית, גליון פברואר 97) קבעה כמושכלת יסוד כי "כאשר פרסום פוגע בצנעת הפרט, יש לבדוק אם יש לו הצדקה. לא כל מה שהציבור ישמח לדעת הוא גם דבר שיש הצדקה לפרסמו... איני סבורה שהענין הציבורי ינזק בשל כך, להפך: האוירה תהיה יותר ענינית ופחות רכילותית".

מוצע לקבוע כי פרסום תמונתו של אדם שנפגע, בפעולה צבאית, פיגוע חבלני, תאונת דרכים וכיוצא באלו, יהווה פגיעה בפרטיות ויאסר לפי חוק הגנת הפרטיות בהעדר אישור בכתב של הנפגע או בן משפחתו הקרובה.

הצעות חוק זהות הונחו על שולחן הכנסת החמש-עשרה על ידי חבר הכנסת משה גפני, וקבוצת חברי הכנסת (פ/1384), ועל שולחן הכנסת השש-עשרה על ידי חבר הכנסת משה גפני (פ/1133).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ב באדר התש"ע – 8.3.10

1. ס"ח התשמ"א, עמ' 197. [↑](#footnote-ref-1)